A BIZOTTSÁG HATÁROZATA
(2005. október 14.)
a 2006-ban közösségi pénzügyi hozzájárulásra feljogosító, az állatbetegségek és a TSE-k felszámolására és megfigyelésére, valamint az állatról emberre terjedő fertőzések megelőzésére irányuló programokról
(az értesítés a C(2005) 3922. számú dokumentummal történt)
(2005/723/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 24. cikke (5) bekezdésére és 32. cikkére,
mivel:
(1)
Bizonyos tagállamok olyan, az állatbetegségek felszámolását és megfigyelését célzó programokat, az állatról emberre terjedő fertőzések megelőzésére irányuló ellenőrzési programokat és a fertőző szivacsos agyvelőbántalmak (TSE-k) felszámolását és megfigyelését célzó programokat nyújtottak be a Bizottsághoz, amelyekre közösségi pénzügyi hozzájárulást szeretnének kapni.
(2)
A közös mezőgazdasági politika finanszírozásáról szóló, 1999. május 17-i 1258/1999/EK tanácsi rendelet (2) szerint az állatbetegségek és állatról emberre terjedő fertőzések felszámolását és megfigyelését célzó programokat az Európai Mezőgazdasági Orientációs és Garanciaalap Garanciarészlegéből kell finanszírozni. Pénzügyi ellenőrzési célra az említett rendelet 8. és 9. cikkét kell alkalmazni.
(3)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) szabályokat állapít meg a szarvasmarha-, juh- és kecskefélékben előforduló TSE-k felszámolására és megfigyelésére.
(4)
A 2006-ban közösségi pénzügyi hozzájárulásra feljogosító, az állatbetegségek felszámolását és megfigyelését célzó programok jegyzékének, az állatról emberre terjedő fertőzések megelőzésére irányuló ellenőrzési programok jegyzékének és egyes fertőző szivacsos agyvelőbántalmak (TSE-k) felszámolását és megfigyelését célzó programok jegyzékének elkészítésekor és az egyes programokra vonatkozó hozzájárulás javasolt mértékének és maximális összegének meghatározásakor figyelembe kell venni a Közösség egyes programokkal kapcsolatos érdekeltségét, a vonatkozó közösségi állat-egészségügyi jogszabályok technikai rendelkezéseivel való összhangot, valamint a rendelkezésre álló előirányzatok mennyiségét.
(5)
A tagállamok információt szolgáltattak a Bizottságnak, amely alapján felmérhette, hogy mennyiben áll a Közösség érdekében pénzügyi hozzájárulást nyújtani a programokhoz 2006-ban.
(6)
A Bizottság mind állat-egészségügyi, mind pénzügyi szempontból megvizsgált minden benyújtott programot, és meg van győződve arról, hogy e programokat fel kell venni a 2006-ban közösségi pénzügyi hozzájárulásra feljogosító programok jegyzékébe.
(7)
Tekintettel ezen programok fontosságára a köz- és állategészségügy védelme vonatkozásában, valamint a TSE-programok minden tagállamban kötelező alkalmazására, biztosítani kell a legmegfelelőbb szintű közösségi pénzügyi támogatást.
(8)
Ezért indokolt a 2006-ban közösségi pénzügyi hozzájárulásra feljogosító programok listájának elfogadása és a hozzájárulás javasolt mértékének és maximális összegének meghatározása.
(9)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az I. mellékletben felsorolt, az állatbetegségek felszámolását és megfigyelését célzó programok 2006-ban közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege az I. mellékletben meghatározottaknak felel meg.
2. cikk
(1) A II. mellékletben felsorolt, az állatról emberre terjedő fertőzések megelőzésére irányuló ellenőrzési programok 2006-ban közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a II. mellékletben meghatározottaknak felel meg.
3. cikk
(1) A III. mellékletben felsorolt, a TSE (BSE és súrlókór) megfigyelését célzó programok 2006-ban közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a III. mellékletben meghatározottaknak felel meg.
4. cikk
(1) A IV. mellékletben felsorolt, a BSE felszámolását célzó programok 2006-ban közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege a IV. mellékletben meghatározottaknak felel meg.
5. cikk
(1) Az V. mellékletben felsorolt, a súrlókór felszámolását célzó programok 2006-ban közösségi pénzügyi hozzájárulásra jogosultak.
(2) Az (1) bekezdésben említett egyes programokat illető közösségi pénzügyi hozzájárulás javasolt mértéke és maximális összege az V. mellékletben meghatározottaknak felel meg.
6. cikk
E határozatnak a tagállamok a címzettjei.
Kelt Brüsszelben, 2005. október 14-én.